Svrček, Miloš, poslanec NR SR (2021-09-16):
Ďakujem za slovo, pán predsedajúci. V súvislosti s uvedeným návrhom tu už bolo povedané asi všetko, že čo je cieľom právnej úpravy. Z dôvodu precizovania tohto, tohto vládneho návrhu chcem predložiť pozmeňujúci a doplňujúci návrh v súvislosti s touto tlačou, tak by som poprosil aj zastaviť časomieru. Vládny návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia niektoré zákony, sa mení a dopĺňa takto: 1. V čl. I piatom bode v § 22 ods. 3 sa slová „lodné listiny podľa § 28 ods. 3“ nahrádzajú slovami „dokumenty podľa § 28 ods. 3“. Dôvodom sú legislatívnotechnické opravy z dôvodu, že platné znenie § 28 rozlišuje „lodné listiny“, ktoré sú uvedené v odseku 2, pričom „dokumenty“ sú uvedené v odseku 3. 2. V čl. I dvanásty bod znie: „12. V § 24 ods. 15 sa za slová „vykonávanie kvalifikačného kurzu“ vkladá čiarka a slová „evidencie poverení na vykonávanie výcvikového kurzu a evidencie poverení na vykonávanie základného bezpečnostného výcviku“ a slová „vykonávaním kvalifikačného kurzu“ sa nahrádzajú slovami „vykonávaním týchto kurzov“. Dôvodom je predovšetkým to, že v predmetnom § 24 ods. 15 sa slová ,,kvalifikačného kurzu“ nachádzajú až na dvoch miestach a špecifikuje sa miesto zmeny. Ďalej 3. V čl. I devätnástom bode v § 30 ods. 9 sa na konci pripájajú tieto slová: „podľa výberu žiadateľa“. Dôvodom je to, že sa precizujú ustanovenia v tom, že žiadateľovi je možné vydať iba jeden preukaz, ktorý má buď elektronickú podobu, alebo listinnú podobu podľa jeho výberu. 4. V čl. I dvadsiatom bode v § 30a ods. 1 písm. a) sa slová „v cudzom štáte“ nahrádzajú slovami „v inom členskom štáte alebo v treťom štáte“. Dôvodom, precizuje sa ustanovenie tak, aby bolo nepochybné, že ide o akýkoľvek štát okrem Slovenskej republiky. 5. V čl. I dvadsiatom bode v § 30b odsek 5 znie: „(5) Na praktickej skúške na posudzovanie odbornej spôsobilosti sa môže používať aj simulátor schválený príslušným orgánom iného členského štátu, a to bez vykonania kontroly podľa odseku 2.“ Dôvodom je to, že sa precizuje ustanovenie tak, aby bolo nepochybné, že simulátor schválený príslušným orgánom v inom členskom štáte možno používať bez následnej technickej kontroly. 6. V čl. I tridsiatom siedmom bode v § 31a ods. 7 sa slová „odo dňa podania žiadosti“ nahrádzajú slovami „ku dňu podania žiadosti“. Dôvodom je to, že úprava z dôvodu precizovania návrhu, ktorým má byť ustanovené, že lekárske posudky nesmú mať starší dátum ako tri mesiace pred dátumom podania žiadosti o preukaz odbornej spôsobilosti Únie. 7. V čl. l sa za doterajší štyridsiaty druhý bod vkladá nový štyridsiaty tretí bod, ktorý znie: „43. V § 39 písm. c) sa vypúšťa tretí bod.“ Nasledujúce body sa prečíslujú. Dôvodom je to, že ide o zosúladenie § 5 ods. 2 a § 38 písm. m) platného znenia zákona. 8. V čl. I deväťdesiatom druhom bode sa § 43g dopĺňa odsekom 18, ktorý znie: „(18) Preukazy odbornej spôsobilosti členov posádky plavidla, služobné lodnícke knižky členov posádky plavidla a lodné denníky vydané tretím štátom do 17. januára 2024 môže Dopravný úrad uznať na vodných cestách na území Slovenskej republiky do 17. januára 2032 na základe podmienok vzájomného uznávania alebo podmienok ustanovených v medzinárodných zmluvách platných do 15. januára 2018.“ Dôvodom je transpozícia smernice Európskeho parlamentu a Rady Európskej únie 2021/1233 zo 14. júla 2021, ktorou sa mení smernica Európskej únie 2017/2397, pokiaľ ide o prechodné opatrenia týkajúce sa uznávania preukazov tretích krajín. 9. V čl. I deväťdesiatom štvrtom bode v prílohe č. 1 štrnástom bode sa na konci pripájajú tieto slová: „v znení smernice Európskeho parlamentu a Rady (EÚ) 2021/1233 zo 14. júla 2021 (Ú. v. EÚ L 274, 30. 7. 2021 )“. Dôvodom je legislatívnotechnická úprava súvisiaca s bodom 8. A posledný bod. 10. V čl. I deväťdesiatom štvrtom bode sa slová „dopĺňa štrnástym bodom a pätnástym bodom“ nahrádzajú slovami „dopĺňa štrnástym až šestnástym bodom“ a dopĺňa sa šestnásty bod, ktorý znie: „16. Delegovaná smernica Komisie (EÚ) 2020/1833 z 2. októbra 2020, ktorou sa menia prílohy k smernici Európskeho parlamentu a Rady 2008/68/ES, pokiaľ ide o prispôsobenie vedeckému a technickému pokroku (Ú. v. EÚ L 408 zo 4. 12. 2020).“ Dôvodom je legislatívnotechnická úprava z dôvodu doplnenia transpozičného odkazu na delegovanú smernicu Komisie Európskej únie 2020/1833 z 2. októbra 2020, ktorou sa menia prílohy k smernici Európskeho parlamentu a Rady 2008/68/ES, pokiaľ ide o prispôsobenie vedeckému a technickému pokroku, ktorú Slovenská republika prebrala do svojho právneho poriadku uverejnením oznámenia o zmenách a doplnkoch Európskej dohody o medzinárodnej preprave nebezpečného tovaru po vnútrozemských vodných cestách v Zbierke zákonov Slovenskej republiky. Pre úplné prebratie predmetnej smernice je potrebné uviesť v príslušnom právnom predpise aj odkaz na uvedenú smernicu. Pán predsedajúci, za mňa všetko, ďakujem pekne.